
Kétkomponensű oxidréteggel bevont többfalú szén nanocső kompozitok előállítása és vizsgálata

Az Alkalmazott és Környezeti Kémiai Tanszéken évek óta foglalkoznak a szén nanocsövek előállításával, vizsgálatával és módosításával. Ezek az anyagok rendkívüli tulajdonságokkal rendelkeznek mechanikai, elektromos- és hővezető képesség szempontjából is, ami számos alkalmazásnak alapja lehet, kompozitjaik pedig további lehetőségeket nyújtanak előnyös tulajdonságaik növelésében. Éppen ezért diákköri munkám fő célja az volt, hogy ón-dioxidból és indium(III)-oxidból, illetve többfalú szén nanocsövekből állítsak elő kompozitokat. Mivel az ón, és az indium is ugyanabban a periódusban helyezkedik el, így számos hasonló tulajdonságuk van, például, hogy mindkét oxid n-típusú félvezető és együttes alkalmazásuk nagyobb aktivitást és stabilitást eredményez, mint külön-külön használva őket.
Kétféle módszerrel készítettem el a kompozitokat: imregnálásos és szolvotermális technikával. Ehhez oldószerként desztillált vizet, etanolt, metanolt, acetont és izopropanolt alkalmaztam, prekurzoraim pedig InCl3 és SnCl2×H2O voltak. A végtermékben az oxidok aránya 3:2 volt, azaz 60% SnO2-ot és 40% In2O3-ot tartalmaztak a mintáim.
A kész kompozitokat 400 és 600°C-on hőkezeltem, majd többféle módszerrel is megvizsgáltam: transzmissziós elektronmikroszkóppal (TEM), pásztázó elektronmikroszkóppal (SEM), kristályszerkezetüket röngtendiffrakcióval (XRD); továbbá Raman-analízist és energiadiszperzív röntgenanalízist (EDX) is alkalmaztam.
Eredményeimet tekintve megállapítható, hogy a kompozit előállításának sikeressége nagymértékben függ az oldószertől és a technikától is, melyek közül a szolvotermális eljárás hozott jobb eredményeket, az oldószereket tekintve pedig az alkoholos oldószerek bizonyultak jobbnak. Továbbá a hőmérséklet hatása is jelentősen befolyásolja a minták összetételét és kristályosságának mértékét.
Ezen kompozitok kiválóan működhetnek gáz szenzorként a nagyobb érzékenység és szelektivitás miatt, így a jövőben elképzelhető alkalmazásuk is.



